b'\n_START_ARTICLE_\nHMS Hogue (1900)\n_START_SECTION_\nPalvelus\n_START_PARAGRAPH_\nEnsimm\xc3\xa4isen maailmansodan alkaessa HMS Hogue oli sijoitettuna reserviin ja se palautettiin palvelukseen miehitettyn\xc3\xa4 reservil\xc3\xa4isill\xc3\xa4. Alus liitettiin Cressy-luokan aluksista muodostettuun kontra-amiraali Henry H. Campbellin 7. Risteilij\xc3\xa4laivueeseen. Laivue liitettiin osaksi Harwichiin sijoitettuja laivastovoimia osaksi Pohjanmeren valvontajoukkojen Risteilij\xc3\xa4osasto C:t\xc3\xa4 valvomaan Pohjanmeren etel\xc3\xa4osaa._NEWLINE_Alus oli kahden sisaraluksensa tulossa 22. syyskuuta satamaan tankatakseen. Osasto matkasi jonossa 10 solmun nopeudella, kun Saksan keisarikunnan laivaston sukellusveneen SM U-9:n p\xc3\xa4\xc3\xa4llikk\xc3\xb6 luutnantti Otto Weddigen havaitsi alukset. Sukellusveneest\xc3\xa4 laukaistiin torpedo HMS Aboukiriin, jonka k\xc3\xb6li katkesi. Alus upposi 20 minuutissa, jolloin 527 miest\xc3\xa4 sai surmansa. HMS Cressy ja HMS Hogue luulivat aluksi aluksen osuneen miinaan aloittaessaan pelastusty\xc3\xb6t, jolloin sukellusvene laukaisi viel\xc3\xa4 kaksi torpedoa Hogueen ja kaksi Cressyyn upottaen kummatkin.'